KIRJALLINEN KYSYMYS E-2701/01 esittäjä(t): Mario Mauro (PPE-DE) neuvostolle. Kestävää matkailua koskeva politiikka Euroopan unionissa.



Virallinen lehti nro 134 E , 06/06/2002 s. 0081 - 0082



KIRJALLINEN KYSYMYS E-2701/01 esittäjä(t): Mario Mauro (PPE-DE) neuvostolle (4. lokakuuta 2001) Aihe: Kestävää matkailua koskeva politiikka Euroopan unionissa Euroopan unioni on yksi maailman merkittävimmistä matkailukohteista. Euroopan komissio aloitti vuonna 1997 kolme tutkimusta rannikoiden, maaseudun ja kaupunkien matkailukohteiden laadun yhdennetystä hallinnasta. Tutkimusten tarkoituksena on selvittää ja analysoida laadun yhdennetyn hallinnan parhaita käytäntöjä Euroopan talousalueen maissa ja myötävaikuttaa kokemusten ja tietojen vaihtoon Euroopan sisällä opastaen sekä julkista sektoria, erityisesti pakallisia viranomaisia, että yksityistä sektoria, erityisesti matkailualan yrityksiä. Tutkimusten piti olla myös ensimmäinen askel kohti myöhemmin toteutettavaa matkailun kestävän kehityksen indikaattoreiden laatimista (erillään liikenne- ja energia-alasta). Euroopan unionin olisi hyödyllistä kehittää politiikkaa erilaisten luonto-, maisema- ja arkeologisten kohteiden suojelemiseksi niin hyvin kuin mahdollista matkailun kehittämisen vastatuulessa, maiseman- ja luonnonsuojelun kannalta arvokkaiden alueiden säilyttämisen yhteensopivuuden takaamiseksi matkailutoiminnan kanssa ja direktiivien laatimiseksi esimerkiksi matkailukohteiden kestokyvystä. Voisiko neuvosto ilmoittaa, aikooko se laatia strategian yhteisön matkailualueiden parantamiseksi, kuten se on luvannut tehdä? Voisiko neuvosto myös ilmoittaa, onko se tutkinut mahdollisuutta edistää aloitteita poliittisen tuen antamiseksi kestävälle matkailulle Euroopan unionissa, ottaen huomioon, että matkailualalla on varsin suuri taloudellinen merkitys ja vaikutuksia aluesuunnitteluun ja että kansainvälinen kilpailu on yhä kovempaa? Vastaus (12. helmikuuta 2002) Arvoisaa parlamentin edustajaa pyydetään kiinnittämään huomiota neuvoston tähänastiseen matkailualan kestävää kehitystä koskevaan työhön. 21. heinäkuuta 1999 pidetyssä istunnossaan neuvosto hyväksyi matkailua ja työllisyyttä koskevat päätelmät, joissa se tunnusti Euroopan matkailuelinkeinon merkityksen talouselämälle ja tarpeen parantaa sen kilpailukykyä tasapainoisen ja kestävän kehityksen sekä ympäristönsuojelun pohjalta, sekä kehotti komissiota ja jäsenvaltioita jatkamaan työskentelyä erityisesti ympäristönsuojelun ja kestävän kehityksen edistämiseksi matkailualalla. Mainittujen päätelmien jatkotoimena komissio on koordinoinut asiantuntijatyöryhmien työskentelyä. Yksi niistä on keskittynyt ympäristönsuojelun ja kestävän kehityksen edistämiseen matkailualalla. 30. marraskuuta 2000 pidetyssä istunnossaan neuvosto pani merkille puheenjohtajavaltion Ranskan Lillessä 22. marraskuuta 2000 järjestämän seminaarin Matkailu ja kestävä kehitys. Seminaarin pohjalta puheenjohtajavaltio laati yhteenvedon, jossa viitataan tiettyihin valtuuskuntien yhteisiin huolenaiheisiin, mm. toiveeseen sellaisen kestävän kehityksen matkailupolitiikan kehittämisestä, joka palvelisi Euroopan unionin kansalaisia ja jossa heidän hyvinvointinsa otettaisiin huomioon samalla kunnioittaen heidän arvojaan ja identiteettiään. Puheenjohtajavaltio kehottaa yhteenvedossaan lisäksi jatkamaan neuvoa-antavassa komiteassa käynnistettyä työtä koealueiden verkoston perustamiseksi matkailun kestävästä kehityksestä saatujen kokemusten vaihtamiseksi ja hyvien käytäntöjen levittämiseksi tavoitteena edistää eurooppalaisen matkailustrategian laatimista. Lisäksi on huomattava, että komissio valmistelee parhaillaan Euroopan matkailun tulevaisuutta koskevaa tiedonantoa. Se esitellään jossakin sisämarkkinaneuvoston seuraavassa istunnossa, ja on mahdollista, että siinä käsitellään joitakin esitettyyn kysymykseen sisältyviä aiheita. Joka tapauksessa edellä mainittu tiedonanto toimitetaan Euroopan parlamentille, talous- ja sosiaalikomitealle sekä alueiden komitealle.